यूनिकोड फॉन्ट में उलझे एक लाख आवेदक
मनीष शर्मा ग्वालियर
दो साल पहले कंप्यूटर प्रमाणीकरण पात्रता परीक्षा आयोजित कराने की जिम्मेदारी मिलने के बाद मैप आईटी आज तक एक परीक्षा का रिजल्ट घोषित नहीं कर पाया है। मैप आईटी ने ऑनलाइन एक्जाम कराने की जिम्मेदारी टाटा कंसलटेंसी सर्विसेज को दी है। गत 26 सितंबर को पात्रता परीक्षा आयोजित कराई गई थी। अफसरों ने आवेदकों को यूनिकोड फॉन्ट में टाइपिंग करने के बारे में निर्देशित नहीं किया। इसके चलते आवेदकों ने हिंदी टाइपिंग के प्रचलित फॉन्ट कृति देव में टाइपिंग की। जब रिजल्ट बनाने के लिए फाइलें चेक की गईं, तो फॉन्ट चेंज होने के कारण हर शब्द की जगह ब्लॉक और चिह्न बन गए। इस कारण मैप आईटी ने दोबारा एक्जाम कराने का निर्णय लिया, लेकिन एक्जाम आज तक आयोजित नहीं कराया। इसके बाद मैप आईटी ने 18 अक्टूबर को नए एक्जाम की घोषणा कर दी। आवेदकों ने हिंदी-अंग्रेजी टायपिंग की तैयारी शुरू कर दी, लेकिन अचानक फिर से सभी आवेदकों के मोबाइल पर मैसेज कर एक्जाम की डेट आगे बढ़ा दी। कुछ आवेदकों की शिकायत पर डीबी स्टार ने मैप आईटी के एडिशनल डायरेक्टर व एक्जाम इंचार्ज कमल जैन से सवाल किए, तो उनका कहना था कि आवेदकों ने दूसरे फॉन्ट में टाइप किया है, जिसके चलते फाइलों में शब्द समझ नहीं आ रहे हैं। अब हिंदी टाइपिंग का नए सिरे से एक्जाम कराया जाएगा।  शेष पेज 2
यूनिकोड का चलन है
राज्य शासन ने निर्णय लिया है कि हर डिपार्टमेंट में यूनिकोड फॉन्ट का ही इस्तेमाल किया जाए। वहीं इंफॉर्मेशन टेक्नोलॉजी की भी यही रिक्वायरमेंट हैं। इसका कारण यह है कि इंटरनेट पर पूरी तरह से यूनिकोड फॉन्ट का इस्तेमाल किया जाता है। वर्तमान में मोबाइल, टैबलेट सहित कंप्यूटर व लैपटॉप में यूनिवर्सल फॉन्ट के रूप में यूनिकोड का यूज ही किया जा रहा है। मोबाइल एप्लिकेशन के लिए भी यह फॉन्ट आसानी से सपोर्ट करता है।
कहां से पास करें टाइपिंग परीक्षा
मैप आईटी द्वारा एक्जाम कैंसिल करने से हम क्लेरिकल ग्रेड एक्जाम में शामिल नहीं हो पा रहे हैं। मुद्र लेखन परीक्षा भी शासन बंद कर चुका है। समझ नहीं आ रहा है कि टाइपिंग परीक्षा कहां से पास करें। अभिषेक, आवेदक
फॉन्ट की दिक्कत आ रही है
हिंदी टाइपिंग परीक्षा में फॉन्ट की दिक्कत आ रही है। पहले एक्जाम में हिंदी टाइपिंग में आवेदकों ने कृति देव में टाइप किया था, लेकिन टीसीएस ने यूनिकोड फॉन्ट ही रखा। इस कारण शब्दों की जगह ब्लाॅक बन गए। अब टीसीएस अफसर इस समस्या से निपटने के लिए प्रयास कर रहे हैं। सरकार का निर्णय है कि हिंदी टायपिंग यूनिकोड में ही कराई जाए। इस कारण हमें इसी फॉन्ट में एक्जाम कराना है। कोशिश कर रहे है कि जल्द से जल्द यह एक्जाम आयोजित किया जा सके। कमल जैन, एडिशनल डायरेक्टर मैप आईटी
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva